Document ID: 32014D0826

NEUVOSTON PÄÄTÖS,
annettu 10 päivänä marraskuuta 2014,
Euroopan unionin puolesta Kansainvälisessä merenkulkujärjestössä meriturvallisuuskomitean 94. istunnossa esitettävästä kannasta vuoden 2011 laajennettua katsastusohjelmaa koskevaan säännöstöön tehtyjen muutosten hyväksymiseen
(2014/826/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 218 artiklan 9 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Merenkulkualalla toteutettavalla Euroopan unionin toiminnalla olisi pyrittävä parantamaan meriturvallisuutta.
(2)
IMO:n meriturvallisuuskomitea teki 93. istunnossaan muutoksia vuoden 2011 laajennettua katsastusohjelmaa (ESP) koskevaan säännöstöön. Näiden muutosten odotetaan tulevan lopullisesti hyväksytyiksi mainitun komitean 94. istunnossa, joka pidetään marraskuussa 2014.
(3)
Näiden vuoden 2011 ESP-säännöstön muutosten tarkoituksena on saattaa se luokituslaitosten järjestöjen käytänteiden mukaiseksi ja myös tietyin edellytyksin sallia aluksen miehistön suorittama hydrostaattinen lastisäiliöiden testaus aluksen päällikön johdolla sen sijaan, että paikalla olisi tällaisen testauksen asiantuntija.
(4)
Euroopan parlamentin ja neuvoston asetuksen (EU) N:o 530/2012 (1) 5 ja 6 artiklassa velvoitetaan soveltamaan IMO:n kunnonarviointijärjestelmää (CAS). CAS-järjestelmää täydentää IMO:n yleiskokouksen päätöslauselmalla A.1049(27) hyväksytty vuoden 2011 ESP-säännöstö. Vuoden 2011 ESP-säännöstön liitteessä B oleva B osa koskee muiden öljysäiliöalusten kuin kaksoisrungolla varustettujen öljysäiliöalusten katsastuksia ja siinä täsmennetään, miten tehostettu tarkastus on tehtävä. Sen seurauksena mahdollisia muutoksia vuoden 2011 ESP-säännöstöön yli 15 vuoden ikäisten yksirunkoisten öljysäiliöalusten osalta sovelletaan automaattisesti asetuksen (EU) N:o 530/2012 kautta.
(5)
Euroopan unioni ei ole IMO:n jäsen eikä kyseessä olevien yleissopimusten ja säännöstöjen sopimuspuoli. Neuvoston on sen vuoksi tarpeen valtuuttaa jäsenvaltiot esittämään unionin kanta ja ilmaisemaan suostumuksensa tulla vuoden 2011 ESP-säännöstön muutosten sitomiksi,
ON HYVÄKSYNYT TÄMÄN PÄÄTÖKSEN:
1 artikla
1. Unionin kantana IMO:n meriturvallisuuskomitean 94. istunnossa asetuksen (EU) N:o 530/2012 5 ja 6 artiklassa tarkoitettujen tavoitteiden saavuttamiseksi on kannattaa vuoden 2011 ESP-ohjelmaa koskevan säännöstön säännösten muutosten hyväksymistä, sellaisina kuin ne ovat esitettyinä IMO:n asiakirjan MSC 93/22/Add.3 liitteen 22 liitteessä B olevassa B osassa.
2. Jäsenvaltiot, jotka ovat IMO:n jäseniä, esittävät 1 kohdassa esitetyn unionin kannan toimien yhdessä unionin etujen mukaisesti.
3. Tähän kantaan tehtävistä muodollisista ja vähäisistä muutoksista voidaan sopia ilman että kantaa muutetaan.
2 artikla
Jäsenvaltiot valtuutetaan ilmaisemaan suostumuksensa tulla 1 artiklan 1 kohdassa tarkoitettujen muutosten sitomiksi unionin etujen mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä marraskuuta 2014.

Labels: 13
8
1